Solidariteit bly oor taakspan wat zama-zama’s moet takelArgieffoto van onwettige mynbedrywighede (Foto: Jennifer Bruce/ZUMA) Die vakbond Solidariteit het gesê hy verwelkom die aanstelling van ŉ spesiale polisietaakspan om bendegeweld en onwettige mynboubedrywighede in die Vrystaat te pak. Dít nadat die minister van polisie, Bheki Cele, onlangs teen onwettige mynwerkers uitgevaar het. Volgens Cele het onwettige mynboubedrywighede die land verlede jaar R41 miljard gekos. Hy het benadruk dat die polisie met dié sogenaamde zama-zama’s gaan afreken omdat hulle nié die landswette nakom nie. “Solidariteit eis al sedert 2009 dat so ŉ spesiale taakspan aangestel word en ons is verheug dat die staat die probleem van onwettige mynbou nou ernstig begin neem,” het Paul Mardon, Solidariteit se adjunk-hoofsekretaris van beroepsgesondheid en -veiligheid, gesê. Die taakspan, bestaande uit 12 lede, is in Welkom bekendgestel. Die polisie het ook bekendgemaak dat operasionele taakspanne wat spesifieke misdade sal teiken, landswyd ontplooi gaan word. Mardon meen dat rampokkery en onwettige mynbou ŉ landswye probleem is en dat die twee ten nouste verband hou – onwettige mynbou word hoofsaaklik deur misdaadsindikate gedryf. “Solidariteit sal graag wil sien dat hierdie spesiale taakspan ook daadwerklik aangewend word in ander provinsies waar onwettige mynbou ook ernstige afmetings aanneem, soos aan die Oos- en Wes-Rand in Gauteng, in Noordwes, Mpumalanga en in Limpopo,” het Mardon gesê.